Polițistul din Botoșani, în vârstă de 24 de ani, a fost spulberat de o mașină în timp ce executa activități specifice circulației rutiere.
"În momentul în care a efectuat semnal regulamentar de oprire unui autoturism, acesta a redus viteza pentru a opri, iar din spate, pe același sens de deplasare, s-a angajat în depășire un alt auto, care l-a acroșat pe polițist, care purta uniformă, cu elemente reflectorizante, specifică Poliției rutiere", transmite IPJ Botoşani.
La acel moment, a fost transportat la spitalul județean, însă rănile grave au impus transferul la Spitalul Floreasca din Capitală.
Acum, rudele polițistului spun că acesta are mare nevoie de sânge, confruntându-se cu mai multe probleme, printre care și un edem cerebral.
Persoanele care doresc să doneze sânge o pot face la Spitalul Floreasca din București, specificând numele polițistului, anume Alexandru Rățoi.
Potrivit apropiaților, familia ia în calcul transferul lui Alexandru la o unitate medicală din Viena.